Csongrád Város Polgármesterétől

Száma: Önk/17-1/2022. „M”

Témafelelős: Szepesi Dóra

ELŐTERJESZTÉS

## Csongrád Városi Önkormányzat Képviselő-testülete

## 2022. január 27-én tartandó ülésére

## Tárgy: Javaslat a helyi kitüntető cím, valamint díjak alapításáról és adományozásáról szóló 20/2013.(XI.21.) önkormányzati rendelet módosítására

Tisztelt Képviselő-testület!

Csongrád Városi Önkormányzat azzal a céllal alkotta meg „ A helyi kitüntető cím, valamint díjak alapításáról és adományozásáról” szóló 20/2013. (XI.21.) önkormányzati rendeletét (továbbiakban: rendelet), hogy méltó módon ismerje el a különböző szakterületeken végzett kiemelkedő munkát, illetve a követendő családi értékteremtő mintát.

Csongrád Városi Önkormányzat Képviselő-testülete a rendelet alapján az alábbi elismerési formákról rendelkezik: Testnevelési és Sport Díj, Pedagógiai Díj, Egészségügyi Díj, Szociális Díj, Város Közösségéért Díj, Év Családja kitüntető cím. Csongrád város lakosai közül sokan folytatnak jelentős tevékenységet a közművelődés területén is, így ez az ágazat is külön elismerést érdemel.

Mindezekre figyelemmel, szükséges a helyi kitüntető cím, valamint díjak alapításáról és adományozásáról szóló rendelet módosítása.

Indítványozom a Közművelődési díj rendeletbe foglalását azon személyek és közösségek elismeréseként, akik közösségi munkájukkal, a közéletben való részvételükkel hozzájárulnak Csongrád közművelődési és kulturális színvonalának emeléséhez, kiemelkedő eredményt érnek el a közművelődési munka irányításában, szervezésében, a lakosság közművelődéséért végzett munkában, a közművelődés korszerű formáinak és módszereinek kidolgozásában és meghonosításában.

Évente legfeljebb egy díj adományozható, amely a városi kultúra napi ünnepségen kerül átadásra. A díj odaítélésére az Oktatási, Művelődési, Vallási-és Sport Bizottság tesz javaslatot

A fentiek alapján kérem a Tisztelt Képviselő-testületet az előterjesztés megvitatására és a mellékelt rendelettervezet elfogadására.

Csongrád, 2022. január 17.

 Bedő Tamás

 Polgármester

**Csongrád Város Önkormányzata Képviselő-testületének .../.... (...) önkormányzati rendelete**

**A helyi kitüntető cím, valamint díjak alapításáról és adományozásáról szóló 20/2013.(XI. 21.)önkormányzati rendelet módosításáról**

Csongrád Városi Önkormányzat Képviselő-testülete (továbbiakban: képviselő-testület) az Alaptörvény 32. cikk (1) i) pontja és (2) bekezdése, Magyarország helyi önkormányzatairól szóló 2011. évi CLXXXIX. törvény 42. § 3. pontja alapján biztosított jogkörében eljárva, Magyarország címerének és zászlajának használatáról, valamint állami kitüntetéseiről szóló 2011. évi CCII. törvény 24. § (9) bekezdésében kapott felhatalmazás alapján a következőket rendeli el:

**1. §**

A helyi kitüntető cím, valamint díjak alapításáról és adományozásáról szóló 20/2013.(XI.21.) önkormányzati rendelet 1. §-a a következővel egészül ki:

„- Közművelődési Díj”

**2. §**

A helyi kitüntető cím, valamint díjak alapításáról és adományozásáról szóló 20/2013.(XI.21.) önkormányzati rendelet a következő alcímmel egészül ki:

**„7/A. Közművelődési Díj**

**7/A. §**

(1) .A Közművelődési Díjat a Csongrád Városi Önkormányzat Képviselő-testülete a közművelődési, kulturális életben kimagasló tevékenységet végzők elismerésére alapította. Azon személyeknek és közösségeknek adományozható, akik közösségi munkájukkal, a közéletben való részvételükkel hozzájárulnak Csongrád közművelődési és kulturális színvonalának emeléséhez, kiemelkedő eredményt értek el a közművelődési munka irányításában, szervezésében, a lakosság közművelődéséért végzett munkában, a közművelődés korszerű formáinak és módszereinek kidolgozásában és meghonosításában. Mindezek mellett kitűnnek társadalmi aktivitásukkal, a város kulturális közéletében való részvételükkel, magánéletük és közösségi magatartásuk példa értékű.

(2) A díj odaítélésére a képviselő-testület Oktatási, Művelődési, Vallási-és Sport Bizottsága tesz javaslatot.

(3) Évente legfeljebb egy díj adományozható.”

**3. §**

A helyi kitüntető cím, valamint díjak alapításáról és adományozásáról szóló 20/2013.(XI.21.) önkormányzati rendelet 9. § (2) bekezdése a következő g) ponttal egészül ki:

„*g)* A Közművelődési Díj a városi kultúra napi ünnepségen kerül átadásra - a polgármester által meghatározott méltó helyen és körülmények között.”

**4. §**

Ez a rendelet 2022. február 1-jén lép hatályba.

 Bedő Tamás dr. Juhász László

 polgármester jegyző

Végső előterjesztői indokolás

Csongrád város lakosai közül sokan folytatnak jelentős tevékenységet a közművelődés területén, így ez az ágazat is külön elismerést érdemel.